KIRJALLINEN KYSYMYS E-2656/99 esittäjä(t): Bart Staes (Verts/ALE) neuvostolle. Korvaukset EU:n kansalaisille Sveitsissä tapahtuvissa (liikenne)onnettomuuksissa.



Virallinen lehti nro 280 E , 03/10/2000 s. 0095 - 0095



KIRJALLINEN KYSYMYS E-2656/99 esittäjä(t): Bart Staes (Verts/ALE) neuvostolle (13. tammikuuta 2000) Aihe: Korvaukset EU:n kansalaisille Sveitsissä tapahtuvissa (liikenne)onnettomuuksissa Puutteet Sveitsin lainsäädännössä antavat vakuutusyhtiöille mahdollisuuden siirtää vastuuvakuutuksen mukaisten vahingonkorvausten myöntämistä pitkäksi aikaa. Tämä oikeusturvan puuttuminen koskee myös EU:n kansalaisia, jotka joutuvat (liikenne)onnettomuuteen Sveitsissä. Näiden henkilöiden on puitava asiansa oikeudessa ilman varmuutta oikeudenmukaisen korvauksen saamisesta kohtuullisessa ajassa. EU:n ja Sveitsin välisen liikennettä koskevan sopimuksen vuoden 2000 kuluessa odotettavissa oleva ratifiointi on nähtävä mahdollisuutena ratkaista tämä juridinen ongelma mahdollisimman pian, sillä EU:n kansalaisillahan on Sveitsissä oikeus samanlaiseen suojaan kuin sveitsiläisillä on EU:n jäsenvaltioissa. On myös mainittava, että edelliselle komission puheenjohtajalle Santerille ilmoitettiin (VTB-VAB:n professori Eric Suyn ja Belgian varapääministerin Elio di Rupon lähettämillä) 12. maaliskuuta 1998 ja 27. heinäkuuta 1998 päivätyillä kirjeillä tästä asiasta. 1. Mitä aloitteita neuvosto on tehnyt korjatakseen nämä Sveitsin lainsäädännön puutteet, joiden vuoksi Sveitsissä tapahtuvissa liikenneonnettomuuksissa oikeusturva ei ole riittävä? 2. Voisiko neuvosto tarttua tilaisuuteen EU:n ja Sveitsin välisen liikennettä koskevan sopimuksen ratifioinnin yhteydessä, jotta Sveitsin hallitukselta voitaisiin vaatia nopeaa, oikeudenmukaista ja kohtuullista ratkaisua tähän oikeudelliseen ongelmaan? Mikä on syynä, jos neuvosto ei aio näin tehdä? 3. Mihin toimiin neuvosto aikoo ryhtyä vaatiakseen Sveitsin hallitukselta mahdollisimman pian oikeudenmukaista ja kohtuullista ratkaisua tähän oikeudelliseen ongelmaan? Vastaus (16. maaliskuuta 2000) Neuvosto haluaa ilmoittaa seuraavaa neuvoston toimivaltaan kuuluvista kysymyksen käsittämistä asioista: 1. Neuvosto katsoo, että liikennettä koskeva sopimus Sveitsin kanssa on tasapainoinen yhdistelmä vastavuoroisia oikeuksia ja velvollisuuksia. On unionin etu, että sopimus voi tulla voimaan mahdollisimman nopeasti. Mainittu sopimus ei kata vakuutusasioita. 2. EU:n toimielimet ovat todenneet, että liikenneonnettomuuksien pitkät selvittelymenettelyt kolmansissa maissa ovat ongelma, ja ne ovat valmistautuneet ratkaisemaan ongelman ehdotuksella neljänneksi liikennevakuutusdirektiiviksi, jonka tarkoituksena on luoda yksinkertaistetut hallinnolliset ja oikeudelliset menettelyt vahingon aiheuttaneen henkilön vastuuvakuutuksen antajalta saatavan korvauksen maksamiseen. Ehdotuksen osalta aloitetaan sovittelumenettely lähitulevaisuudessa nyt kun Euroopan parlamentti hyväksyi siihen tarkistuksia täysistunnossaan 15. joulukuuta 1999. 3. Mitä tulee erityisesti yhteisön asukkaiden ja Sveitsin asukkaiden välisten onnettomuuksien ja tällaisia onnettomuuksia koskevan sveitsiläisten yhtiöiden korvauskäytännön parantamiseen, tähän voidaan päästä ainoastaan neuvottelemalla kahdenvälinen sopimus, joka koskee liikenneonnettomuuksien korvaamista asianosaisten välillä. 4. Vakuutusyhtiöt voivat aina tehdä vapaaehtoisia sopimuksia korvauskäytännöistä siitä huolimatta, että pakollisia korvauksen sääntelypuitteita ei ole.